**Kalaallit Nunaanni silaannakkut angallannermi isumanaatsuunissamut (security) pinerluttuliornerit pitsaaliorneqarnissaat pillugit nalunaarummut iluarsaatamut missingiut**

Inatsisaareersut allannguutaannik eqikkarlugit nalunaarut nr. 408, 11. september 1985-imeersoq, inatsisikkut nr. 1087-ikkut, 23. december

1992-imeersukkut allanngortinneqartoq, inatsit nr. nr. 1087, 23. december 1992-imeersoq, inatsit nr. 346, 17. maj 2000-imeersoq, inatsit nr. 340, 16. maj 2001-imeersoq, inatsit nr. 242 af 21. marts 2007-imeersoq aamma peqqussut nr. 2628, 28. december 2021-imeersoq malillugit Silaannakkut angallanneq pillugu inatsimmi, kunngip peqqussutaatigut Kalaallit Nunaannut atuutilersinneqartumi, § 52, § 60, imm. 1, § 70, § 70 a, imm.

1-5, § 70 b, imm. 5-6, § 149, imm. 10, aamma § 153 malillugit, aamma inatsiseqarnermut ministeri isumaqatigiinniarfigereerlugu, Trafikstyrelsip suliassai piginnaatitaaneralu, naammagittaalliorsinnaaneq aamma Trafikstyrelsip najoqqutassiaasa ilaasa nalunaarutigineqarnissaat pillugit nalunaarummi nr. 2432-imi, 14. december 2021-imeersumi § 6, imm. 1 malillugu piginnaatitaaneq malillugu aalajangersarneqarpoq:

Kapitali 1

*Atuuffia nassuiaatillu Atuuffia*

**§ 1.** Mittarfinnut Kalaallit Nunaanniittunut, aamma inuussutissarsiutigalugu silaannakkut angallannermut atorneqartunut kiisalu illuutinut silaannakkut angallassinermi atorneqartunut mittarfiup avataani inissisimasunut, nalunaarut manna atuuppoq.

*Imm. 2.* Kalaallit Nunaannut, Kalaallit Nunaannit, imaluunniit Kalaallit Nunaanni inuussutissarsiutigalugu silaannakkut angallassisunut, silaannakkut angallassinermi ingerlatseqatigiiffinnut aalajangersakkat atuupput.

*Imm. 3*. Suliffeqarfinnut Kalaallit Nunaannit imaluunniit Kalaallit Nunaanni inuussutissarsiutigalugu silaannakkut angallassinermut

atatillugu mittarfinnut timmisartortitseqatigiiffinnullu nassiussanik aamma nioqqutissanik pisariaqartitanillu allanik tunniussisartunut, nioqqutissanik pisariaqartitanillu allanik tunniussisartunut pisiortorfinnut isumannaallisaanikkut akuerisaasunut, aalajangersakkat atuupput.

*Imm. 4.* Nunanut allanut ministereqarfiup nalunaarutaani nr. 23-imi 20. juni 1951-imeersumi art. II, nr. 3-mi ilaatinneqartunut illersornissamut suliassaqarfinnut nalunaarut atuutinngilaq.

*Nassuiaatit*

**§ 2.** Nalunaarummi tulliuttut ima paasineqassapput:

1. Saneraq nunamut sammisoq: Mittarfiup eqqaani sumiiffiit kikkunnit tamanit tikinneqarsinnaasut, mittarfiup sananeqarneranut ilaasut, mittarfiup arealiani inissisimasut imaluunniit airside-ip killinganut killeqartut aamma kikkunnilluunniit tikinneqarsinnaasut, matumani mittarfimmi aallartarfiit/tikittarfiit, aqquserngit, biilinik inissiiviit kikkunnut tamanut ammasut, bussit- taxillu uninngasarfii, biilinik attartortitsisarfiit aamma akunnittarfiit ilanngullugit.
2. Airside: Mittarfiup eqqaa, ungalumik, allagartanillu il.il. assersugaasoq, aamma aallaaviatigut isertoqarnissaanik nakkutilliiffiusoq.
3. Sumiiffiit isumannaallisaanikkut illersugaasut (Security Restricted Areas - SRA):

Airside-ip ilaa, nunat tamat akornanni timmisartornissamut ilaasussanut nakkutilliiffiusumik misissuinissamut sumiiffiit pilersinneqartut, silaannakkut angallannermi inatsisit unioqqutillugit iliuusissat pitsaaliorneqarnissaat siunertaralugu isumannaallisaanermut aaqqissuussinerit immikkut ittut pisariaqartinneqartut tassunga ilaallutik.

1. Sumiiffinni isumannaallisaanikkut illersugaasuni immikkoortut navianartorsiorfigineqarsinnaasut (Critical Area of Security Restricted Area - C-SRA): Airside-ip ilaa, mittarfimmit aallartussanut timmisartornissanut ilaasussanut aallariartortunut nakkutilliiffiusumik misissuiffigineqarsimasunut pilersinneqartoq, One Stop Security-itut1 (OSS-itut) akuersissuteqarfigineqarnissamik piumasaqaatinik naammassinnittoq, silaannakkut angallassinermi inatsisit unioqqutillugit iliuutsit pitsaaliorneqarnissaa siunertaralugu isumannaallisaanissamut aaqqissuussinerit immikkut ittut pisariaqartinneqartut tassunga ilaallutik.

1 Mittarfimmi isumannaallisaanikkut nakkutilliivik aqqusaareersimagaanni, timmisartumut allamut ilaalluni ingerlaqqilernermi isumannaallisaanikkut nakkutilliivikkooqqittariaqannginneq

1. Sumiiffiit killilersukkat: Sumiiffik, isernissamut nakkutilliineq ikiortigalugu sumiiffinnit isumannaallisaanikkut illersugaasunit immikkoortitaasoq imaluunniit, mittarfimmi sumiiffinni isumannaallisaanikkut illersugaasunit allaninngaanniit ungasinnerusumi sumiiffik killilersugaq nammineq isumannaallisaanikkut illersugaasoq.
2. Pigisat tigussaasut inerteqqutaasut: Sakkut, qaartartut imaluunniit pigisat tigussaasut atortussiallu navianaatillit allat, ilanngussat 1, 2 aamma 3 malillugit inuinnaat silaannakkut angallanneqarneranni inatsisit unioqqutillugit iliuuseqarnissamut atorneqarsinnaasut.
3. Isumannaallisaanermi misissuinerit: Pigisat tigussaasut inerteqqutaasut eqqunneqarnissaat pitsaaliorniarlugu periaatsinik atuineq.
4. Mittarfimmi illuutit: Illuutinut teknikkimut atortunut taaguut, silaannakkullu angallassinerup naammassineqarnissaannik siunertaqarnermut peqataasussat, matumani attaveqarnernut-, silaannakkut angallassinermik ingerlatsinernut- aamma radarinut atortut kiisalu nunami qullilerfiit ilanngullugit aamma ingerlatseriaatsit taakkununnga atasut.
5. Silaannakkut angallassinermi immikkoortortaq: Mittarfimmut ataatsimoorussamik taaguut, nioqqutissanik pisariaqartitanillu allanik angallassinissamut tuniniaasi isumannaallisaanikkut akuerisaasoq aamma nioqqutissanik pisariaqartitanillu allanik pisiortorfik isumannaallisaanikkut akuerisaasoq.
6. Akuersissummik piginnittoq: Inuk, tamanut ammasumik mittarfimmik aaqqissuussinissamut ingerlatsinissamullu akuersissummik pisimasoq.
7. Silaannakkut angallassinermut ingerlatseqatigiiffik: Silaannakkut angallassinermut ingerlatseqatigiiffik, taassuma pingaarnertut ingerlatsivia Kalaallit Nunaanni inissisimalluni, aamma qallunaat ingerlatsinissamut akuersissutaat malillugu sulisoq.
8. Nioqqutissanik pigisanillu angallassinermi isumannaallisaanikkut akuerisaasoq: Suliffeqarfik silaannakkut angallassinermi imaluunniit allakkerinermi isumannaallisaanermi misissuinernik suliarinnittoq.
9. Timmisartornissamut nioqqutissanik pisariaqartitanillu allanik pisiortorfik isumannaallisaanikkut akuerisaasoq: Suliffeqarfik, taassuma ingerlatsinera il.il. timmisartornissamut nioqqutissanik pisariaqartitanillu allanik timmisartunut toqqaannaq tunniunneqarnissaannut akuersissuteqarnissamut piumasaqaatinik naammassinnittoq.
10. Mittarfinni nassiussanik pisiortorfik isumannaallisaanikkut akuerisaasoq: Suliffeqarfik, mittarfimmi sumiiffinnut isumannaallisaanikkut illersugaasunut nassiussanik tunniussinissamut akuersissuteqarsinnaanermut, sulisaatsimini il.il. piumasaqaatinik naammassinnittoq.

Kapitali 2

*Kalaallit Nunaannut isumannaallisaanermut programmi*

**§ 3.** Kalaallit Nunaanni Politiit isumaqatigiinniarfigereerlugit, Kalaallit Nunaanni inuinnaat silaannakkut angallanneqarnerannut isumannaallisaanermut programmimik (GASP-imik) Trafikstyrelse suliaqassaaq.

Kapitali 3

*Isumannaallisaanissamut pilersaarutinik suliaqarneq*

**§ 4.** Kalaallit Nunaannut isumannaallisaanissamut programmi § 3-mi taaneqartoq aallaavigalugu, silaannakkut angallassinermi immikkoortortat isumannaallisaanissamut pilersaarummik suliaqassapput aamma isumannaallisaanissamut pilersaarut akuerineqartoq nalunaarullu manna malillugit silaannakkut angallannermi isumannaatsuunissamut pinerluuteqarnerit pitsaaliorneqarnissaannut aaqqissuussinernik naammassinnissallutik.

*Imm. 2.* Silaannakkut angallassinermi immikkoortortani nalunaarummi matumani ilaatinneqartuni tamani, silaannakkut angallassinermi immikkoortortat, isumannaallisaanermut pisortamik imaluunniit isumannaallisaanermut akisussaasumik toqqaassapput, taassumalu isumannaallisaanermut iliuutsit pitsaaliuissutaasut sunniuteqarluartumik atuutilersinneqarnissaat qulakkiissavai. Suliassanut taakkununnga tunngatillugu, silaannakkut angallassinermi immikkoortortap politiinut Trafikstyrelsimullu inuk saaffiginnittartua, tassaavoq isumannaallisaanermut pisortaq imaluunniit isumannaallisaanermut akisussaasuusoq.

*Imm. 3.* Pitsaassutsip aqunneqarnissaanut systemimik silaannakkut angallassinermut immikkoortortaq pilersitsissaaq, matumani nammineerluni nakkutilliinermut systemi, taassuma nalunaarutip, isumannaallisaanermut pilersaarutip aamma atuuffiit taakkununnga atassuteqartut, silaannakkut angallassinermi immikkoortortap aaqqissugaanerani ilaatinneqarnissaanik qulakkeerinnittussaq ilanngullugit.

**§ 5.** Kalaallit Nunaanni Politiit pingaarnertut aamma isumannaatsuunissap, eqqissisimanissap torersuutitsinissallu atatiinnarneqarnissaanut nammineerlutik aamma taakkununnga atatillugu pilersaarutit pisariaqartinneqartut suliarineqarnissaannut akisussaaffiat, silaannakkut angallassinermut immikkoortortanut, nalunaarummi

matumani ilaatinneqartunut isumannaallisaanermut pilersaarutinit sunnerneqanngillat.

**§ 6.** Isumannaallisaanermut pilersaarutit imaat paasissutissaapput isertuussaasut, taamaallaallu inunnut isumannaallisaanikkut akuerisaasunut ingerlateqqinneqarsinnaasut.

*Imm. 2.* Isumannaallisaanermut pilersaarutit paarineqassapput suliarineqassallutillu, taamaalillutik akuerisaanngitsumik takunnissinnaaneq, nungutitsisinnaaneq, aseruisinnaaneq, allanngortitsisinnaaneq aamma tamanut saqqummiussisinnaaneq pinngitsoortinneqassalluni.

*Imm. 3*. Isumannaallisaanermut pilersaarutit paarineqarnissaat suliarineqarnissaallu pillugit aalajangersakkat erseqqinnerusut Kalaallit Nunaanni inuinnaat silaannakkut angallanneqarnerannut isumannaallisaanermut programmimi § 3-mi taaneqartumi takuneqarsinnaapput.

**§ 7.** Silaannakkut angallassinermut illulianut, mittarfiup avataani inissisimasunut, illulianut isumannaallisaanermut pilersaarummik ingerlatsisoq suliaqaqqullugu Trafikstyrelse peqqussuteqarsinnaavoq, kiisalu illulianut ingerlatsisumut illuliat ungalulerneqarnissaannik isertullu nakkutigineqarnissaannik, nakkutilliivigineqarnissaanik alapernaarsorneqarneqarnissaanillu peqqussuteqarsinnaalluni.

*Imm. 2.* Isumannaallisaanermut pilersaarut Trafikstyrelsimit akuerineqassaaq.

*Imm. 3*. Ungallup ilusilersorneqarnissaa eqqarsaatigalugu erseqqinnerusumik piumasaqaatit aalajangersimasut naammassineqarnissaat Trafikstyrelsip piumasarisinnaavaa.

**§ 8.** Kalaallit Nunaani imaluunniit Kalaallit Nunaannit timmisartornermi isumannaallisaanermik aaqqissuussinerit pitsaaliuissutaasut qanoq annertuginissaat pillugit, Trafikstyrelsip, Kalaallit Nunaanni Namminersorlutik Oqartussat aamma Kalaallit Nunaanni Politiit akornanni isumaqatigiinniartorareerneratigut, §§ 9 aamma 10 malillugit mittarfiup isumannaallisaanermut pilersaarutaani immikkut ittumik najoqqutassat aalajangersarneqarsinnaapput.

Kapitali 4

*Mittarfinnut, nunat tamat akornanni timmisartornernut atorneqartunut, isumannaallisaanermut pilersaarutit*

**§ 9.** Mittarfinnut, nunat tamat akornanni timmisartornermi atorneqartunut, kapitalimi matumani takuneqarsinnaasunik, aamma isumannaallisaanermut pilersaarummi imm. 2-mi taaneqartumi ingerlatseriaatsinik malinnittumik, timmisartornernut taakkununnga

akuersissummik peqartoq, isumannaallisaanermut aaqqissuussinernik pilersitsissaaq.

*Imm. 2.* Mittarfinnut imm. 1-imi ilaatinneqartunut, politiit suleqatigalugit akuersissummik peqartoq isumannaallisaanermut pilersaarummik suliaqassaaq.

*Imm. 3.* Kalaallit Nunaanni inuinnaat silaannakkut angallanneqarnerannut isumannaallisaanermut programmi, § 3-mi taaneqartoq malillugu, isumannaallisaanermut pilersaarutip imai aalajangersarneqassapput.

*Imm. 4.* Isumannaallisaanermut pilersaarut tassungalu allannguutit Trafikstyrelsemit akuersissutigineqassapput.

*Imm. 5.* Nunap iluani timmisartornikkut mittarfinnut mittarfinniillu angallannerni imm. 1-imi ilaatinneqartuni, navianassutsimik naliliineq akuerisaasoq tunngavigalugu § 10, imm. 1 malillugu isumannaallisaanermut aaqqissuussinernut qinigassat allat aalajangersarneqartinnagit, imm. 2 malillugu isumannaallisaanermut pilersaarummi ingerlatseriaatsit malinneqassapput.

Kapitali 5

*Mittarfinnut, nunap iluani timmisartukkut angallannernut atorneqartunut isumannaallisaanermut pilersaarutit*

**§ 10.** Mittarfinnut nunap iluani timmisartukkut angallannernut atorneqartunut, Kapitali 6 malillugu piumasaqaatinut tunngatillugu timmisartornernut taakkununnga isumannaallisaanermut aaqqissuussinermut qinigassat allat aalajangersarneqarsinnaapput, taamaattoq imm. 2 takuuk.

*Imm. 2.* Navianassutsimik naliliineq tunngavigalugu isumannaallisaanermut aaqqissuussinermut qinigassat allat taamaallaat aalajangersarneqarsinnaapput, taakkulu akuersissummik peqartup Kalaallit Nunaannilu Politiit akornanni suleqatigiinnikkut suliarineqassapput, aamma Trafikstyrelsimit akuerineqassallutik.

*Imm. 3.* Imm. 1 malillugu pisuni siooranerup nalinginnaasumik allanngornerani, Trafikstyrelse navianassutsimik naliliinernik nutaanik piumasaqarsinnaavoq.

*Imm. 4.* Imm. 1-imi ilaatinneqartunut mittarfinnut, akuersissummik peqartoq Kalaallit Nunaanni Politiit suleqatigalugit isumannaallisaanermut pilersaarummik suliaqassaaq.

*Imm. 5.* Kalaallit Nunaanni inuinnaat silaannakkut angallanneqarnerannut isumannaallisaanermut programmi, § 3-mi taaneqartoq malillugu, isumannaallisaanermut pilersaarutip imai aalajangersarneqassapput.

*Imm. 6.* Isumannaallisaanermut pilersaarut tassungalu allannguutit Trafikstyrelsemit akuersissutigineqassapput.

*Imm. 7.* Pisuni piviusumik sakkortusisamik siorasaarisoqartillugu, Kalaallit Nunaanni Politiinit innersuussineq malillugu, akuersissummik

piginnittup suli allanik isumannaallisaanermut aaqqissuussinernik aallartitsinissaa Trafikstyrelsip piumasarisinnaavaa, matumani ilaasunik, nassatanik nassiussanillu, nioqqutissanik pisariaqartitanillu aallanik nassiussukkanik misissuinerit imaluunniit timmisartunik isumannaallisaanermi misissuinerit ilanngullugit.

Kapitali 6

*Mittarfinnut nunat tamat akornanni timmisartornermut atorneqartunut isumannaallisaanermik aaqqissuineq*

**§ 11.** Mittarfiit illuutitaanik nutaanik sanasoqarnissaanut pilersaarusiornermi sanasoqarneranilu, aamma mittarfimmi atortorissaarutit pioreersut sanaqqinneqarneranni, isumannaallisaanissamut piumasaqaatit nalunaarummi matumani takuneqarsinnaasut, malinneqassapput.

*Imm. 2.* Sumiiffinni tulliuttuni mittarfiit ima immikkoortiterneqassapput:

1. Saneraq nunamut sammisoq.
2. Airside (Mittarfiup eqqaa, ungalumik, allagartanillu il.il.) assersugaasoq, aamma aallaaviatigut isertoqarnissaanik nakkutilliiffiusoq.
3. Sumiiffiit isumannaallisaanikkut illersugaasut (SRA).
4. Sumiiffinni isumannaallisaanikkut illersugaasuni immikkoortut navianartorsiorfigineqarsinnaasut (Critical Area of Security Restricted Area - C-SRA).
5. Sumiiffiit killilersukkat.

*Imm. 3.* Sumiiffiit isumannaallisaanikkut illersugaasut minnerpaamik sumiiffiussapput tulliuttuni taaneqartut:

1. Mittarfiup ilaa, tassunga ilanngullugu ilaasut, isumannaallisaanermi misissuiffigineqareersut iserfigisinnaasaat.
2. Nassatat qajannaarsakkat, tigussaasumik illersukkat, taamaalillutik tigussaasunik ikisiffigineqarsinnaajunnaarnikut pineqartinnagit, mittarfiup ilaa isumannaallisaanermi misissuiffigineqareersoq, nassatanik allatsinneqareersunik sanioqqussinnaasoq imaluunniit toqqorsiffigineqarsinnaasoq.
3. Mittarfiup ilaa, ikiffigineqarsinnaanera imaluunniit usilersorneqarsinnaanera siunertaralugu, timmisartunut nunat tamat akornanni angallassinernut atorneqartunut inissiivissatut naatsorsuutigineqartoq.

**§ 12.** Saneqqap nunamut sammisup aamma mittarfiup ungaluisa akornanni killilersuinermut atatillugu, illulianut suliniutit nutaat allannguinerillu, Trafikstyrelsip akuersissuteqarnissaa siunertaralugu Trafikstyrelsimut saqqummiunneqassapput.

**§ 13.** Inuit qamutillu susassaqanngitsut saneqqamut nunamut sammisumut aamma sumiiffinnut isumannaallisakkanut isinnginnissaat

siunertaralugu, saneqqamut nunamut sammisumut aamma sumiiffinnut isumannaallisaanikkut illersugaasunut elektroniskiusumik imaluunniit takuneqarsinnaasumik isernermi nakkutilliisoqarnissaa akuersissummik peqartup qulakkiissavaa.

*Imm. 2.* Sumiiffinnut isumannaallisakkanut iserniaraanni inuup akuersissutit tulliuttut takutissavai:

1. Timmisartumut ikinissamut allagartaq atuuttoq imaluunniit taassuma pissuseqataa.
2. Timmisartumi inuttatut kinaanermut uppernarsaat atuuttoq.
3. Mittarfimmut kinaanermut uppernarsaat atuuttoq.
4. Nunami oqartussaasumit piginnaasaqartumit kinaanermut uppernarsaat atuuttoq.
5. Kinaanermut uppernarsaat atuuttoq, nakkutilliiveqarfimmit atulersinneqartoq, aamma Trafikstyrelsimit akuerisaasoq.

*Imm. 3.* Sumiiffinnut illersugaasunut iserniaraanni qamutit biilimut passimik atuuttumik peqassapput.

**§ 14.** Pigisat tigussaasut, ilanngussaq 3 malillugu inerteqqutaasut, sumiiffinnut illersugaasunut pinissaat pinngitsoortinniarlugit, inuit ilaasuunngitsut taakkulu nassataat pigisat tigussaasut, sumiiffinnut illersugaasunut sanioqqunneranni, akuersissummik piginnittup isumannaallisaanermi misissuiffigissavai.

**§ 15.** Pigisat tigussaasut ilanngussaq 3 malillugu inerteqqutaasut, sumiiffinnut illersugaasunut pinissaat pinngitsoortinniarlugit, qamutinut tamanut sumiiffinnut isumannaallisakkanut sanioqquttunut, akuersissummik peqartoq isumannaallisaanermi misissuissaaq.

**§ 16.** Pigisat tigussaasut ilanngussaq 1 malillugu inerteqqutaasut sumiiffinnut isumannaallisakkanut aamma timmisartunut eqqunneqarnissaat pinngitsoortinniarlugu, sumiiffimmit isumannaallisakkamit taakku aallalerpata, sumiiffinni ilaasut aallalersut, ilaasut nunamit nunamut allamut ingerlanerminni nunami pingajuusumi aqqusaartut, ilaasullu ingerlaqqittut taakkulu nassataat tigummiartarissat, isumannaallisaanermi misissuiffigineqarnissaat akuersissummik peqartup qulakkiissavaa.

*Imm. 2.* Piffissami imm. 1 malillugu isumannaallisaanermi misissuiffigineqareernermik kingorna timmisartup ilaaffissamik aallarnissaata tungaanut, ilaasut taakkulu nassataat tigummiartarissat, akuerisaanngitsumik tikinneqarsinnaanissaannut illersorneqassapput. *Imm. 3.* Ilaasut aallalersut isumannaallisaanermi misissuiffigineqareersut ilaasunut tikittunut isumannaallisaanermi misissuiffigineqarsimanngitsut atassuteqassanngillat.

*Imm. 4.* Ilaasut aallartussat isumannaallisaanermi misissuiffigineqareersut aamma ilaasut isumannaallisaanermi misissuiffigineqarsimanngitsut akuleriitsinneqarsimasut paasineqarpat,

imaluunniit ilimagineqarpat, ilaasut aallalersut taakkulu nassataat tigummiartarissat nutaamik isumannaallisaanermi misissuiffigineqaqqissapput.

**§ 17.** Akuersissummik peqartup tigussaasunik inerteqqutaasunik arsaarinnissuteqarneranut atatillugu, nalornisoqartillugu piginnittup inatsisit malillugit tigussaasumik piginninnerata misissorneqarnissaa siunertaralugu, Kalaallit Nunaanni Politiit qaaqquneqassapput.

**§ 18.** §§ 14-imiit 16 ilanngullugu malillugit isumannaallisaanermi misissuinermut atatillugu, taanna sakkutut imaluunniit allatigut navianaatilittut nalilerneqarsinnaasutut nalilerneqarpat, akuersissummik peqartup tigussaasoq sunaluunniit itigartitsissutigisinnaavaa.

**§ 19.** Pigisat tigussaasut ilanngussaq 2 malillugu inerteqqutaasut, sumiiffinnut isumannaallisakkanut aamma timmisartup iluanut isertinneqarnissaasa pinngitsoortinneqarnissaat siunertaralugu, nassatat allatsinnikut tamaasa timmisartup usilersorneqannginnerani akuersissummik peqartup isumannaallisaanermi misissuiffigissavai.

*Imm. 2.* Nassatat allatsinnikut akuerisaanngitsumik tikinneqarnissaminnut illersorneqassapput. Illersuineq piffissami timmisartortitseqatigiit nassatamik tigusinerannit, imaluunniit tamanna sioqqullugu pippat, nassatap isumannaallisaanikkut nakkutilliivigineqarneranit pissaaq. Timmisartup, nassatap angallassisussaata, aallarnissaata tungaanut illersuineq attanneqassaaq. *Imm. 3.* Nassatat allatsinnikut, imm. 1 aamma 2 malillugit illersorneqarsimanngitsut, nutaamik isumannaallisaanermi misissuiffigineqassapput.

*Imm. 4.* Nassatat allatsinnikut ataasiakkaat tamarmik ingiorteqartutut ingiorteqanngitsutulluunniit ilisarnaaserneqassapput.

*Imm. 5.* Pissutsit ilaasup sunniuteqarfigisinnaanngisai pissutigalugit nassatat ilaasumit avissaartinneqarsimatinnagit, nassatat ingiallorteqanngitsut assartorneqassanngillat. Taamaattoqanngippat, nassataq nutaamik isumannaallisaanermi misissuiffigineqaqqissaaq.

Kapitali 7

*Isumannaallisaanermut ataatsimiititaliaq*

**§ 20.** Mittarfinnut tamanut, nalunaarummi ilaatinneqartunut mittarfimmut isumannaallisaanermut ataatsimiititaliamik akuersissummik peqartoq pilersitsissaaq.

*Imm. 2.* Isumannaallisaaneq pillugu apeqqutit (security) pillugit isumannaallisaanermut ataatsimiititaliap akuersissummik peqartoq siunnersussavaa, matumani

1. sunniuteqarluartumik suleqatigiinnissaq siunertaralugu timmisartortitseqatigiit attuumassuteqartut taakku isumannaallisaanermut

pilersaarutaasa aamma sumiiffinni politiit najoqqutassaasa ataqatigiissaarneqarnerat,

1. teknikkikkut atortussalersuinikkullu pisariaqartitanik nalilersuineq,
2. sulisut attuumassuteqartut ilinniartinneqarnerat sungiusarneqarnerallu aamma
3. mittarfiup isumannaallisaanermut pilersaarutaata misilinneqarnera ilanngullugit.

**§ 21.** Isumannaallisaanermut ataatsimiititaliaq akuersissummik peqartup sinniisuinik, Kalaallit Nunaanni Politiinit aamma timmisartortitseqatigiit sinniisuinik, aamma tamanna akuersissummit peqartumit pisariaqartinneqartutut nalilerneqarpat, aamma allanit, assersuutigalugu akitsuuserinermik oqartussanit aamma illersornissaqarfimmit sinniisunik, inuttaqarpoq.

*Imm. 2.* Isumannaallisaanermut ataatsimiititaliaq minnerpaamik ukiumut ataasiarluni naapittassaaq, aamma pissutsit tamanna pisariaqartippassuk, imaluunniit Trafikstyrelsip tamanna qinnutigippagu naapittassalluni. Isumannaallisaanermut ataatsimiititaliap ataatsimiinneranit imaqarniliat Trafikstyrelsimut nassiunneqassapput.

Kapitali 8

*Timmisartortitseqatigiinnut isumannaallisaanermut pilersaarusiat*

**§ 22.** Timmisartortitseqatigiit kalaallinit pigineqartut isumannaallisaanermut pilersaarummik suliaqassapput.

*Imm. 2.* Kalaallit Nunaanni inuinnaat silaannakkut angallanneqarnerannut isumannaallisaanermut programmi § 3-mi taaneqartoq malillugu isumannaallisaanermut pilersaarutip imaa aalajangersarneqassaaq.

*Imm. 3.* Isumannaallisaanermut pilersaarut tassungalu allannguutit Trafikstyrelsimit akuerineqassaaq.

**§ 23.** Timmisartortitseqatigiit Kalaallit Nunaannut Kalaallit Nunaannillu imaluunniit Kalaallit Nunaata iluani timmisartortitsisartut, pingaarnertut ingerlatsiviat Kalaallit Nunaanni inisissimanngitsoq, aamma qallunaat ingerlatsinissamut akuersissutaat malillugit suliamik ingerlatsinngitsut, nunami pingajuusumi pineqartumi silaannakkut angallannermi isumannaatsuunissamut oqartussanit akuersisuusumit, isumannaallisaanermut pilersaarutip akuerineqarsimanera pillugu uppernarsaatit Trafikstyrelsimut nassiutissavaat.

*Imm. 2.* Ingerlatseqatigiiffiup isumannaallisaanermut pisortaa imaluunniit ingerlatseqatigiiffiup aaqqissuussaanerani pissutsit isumannaatsuunissamut attuumassuteqartut pillugit inuk saaffigisassaq pillugu paasissutissat timmisartortitseqatigiiffiup Trafikstyerlsimut tunniutissavai, paasissutissallu pineqartumut e-mailadresse, allakkanut adresse aamma oqarasuaatip normua imarissavaat.

Kapitali 9

*Isumannaallisaanermut aaqqissuinerit, nunat tamat akornanni timmisartornermut atatillugu timmisartortitseqatigiinnit suliarineqartussat*

**§ 24.** Timmisartunut nunat tamat akornanni timmisartornermut atorneqartussanut, mittarfinnit kapitali 4-mi ilaatinneqartunit aallartussanut, aallannginneranni timmisartumi isumannaallisaanermi misissuineq, timmisartortitseqatigiit suliarissavaat.

*Imm. 2.* Imm. 1 malillugu timmisartumi isumannaallisaanermi misissuinerup annertussusaa Kalaallit Nunaanni inuinnaat silaannakkut angallanneqarnerannut isumannaallisaanermut programmimi § 3-mi taaneqartumi erseqqinnerusumik aalajangersarneqassaaq.

**§ 25.** Timmisartornermi timmisartup aquttarfianut susassaqanngitsut isernissamut pitsaaliorneqarnissaat timmisartortitseqatigiit qulakkiissavaat.

**§ 26.** Timmisartut susassaqanngitsunit iserfigineqarsinaannginnerat timmisartortitseqatigiit qulakkiissavaat.

**§ 27.** Timmisartortilluni ilaasut aqunneqarsinnaanngeriataarsinnaasut pillugit isumannaallisaanermut aaqqissuinerit pisariaqartinneqartut timmisartortitseqatigiit aalajangiiffigissavaat.

Kapitali 10

*Angallassineq, allakkat aamma tunniussat*

**§ 28.** Nunat tamat akornanni timmisartornermut atatillugu silaannakkut angallassineq aamma allakkat, kiisalu timmisartornissamut nioqqutissat pisariaqartitallu allat imaluunniit mittarfimmut tunniussinerit, pigisat tigussaasut inerteqqutaasut timmisartumut imaluunniit mittarfimmut eqqunneqannginnissaat qulakkeerniarlugu, isumannaallisaanermi misissuiffigineqassapput.

**§ 29.** Mittarfimmut silaannakkut angallassineq allakkallu, kiisalu nioqqutissat pisariaqartitallu allat imaluunniit tunniussinerit, timmisartumit angallanneqartussat, piffissami isumannaallisaanermi misissuinerup naammassineqarneranit, timmisartup angallassisussap aallarnerata tungaanut, susassaqanngitsunit tikinneqarnissaannut illersorneqassapput.

Kapitali 11

*Nioqqutissanik pigisanillu angallassinissamut tuniniaasit isumannaallisaanikkut akuerisaasut*

**§ 30.** Nassiussanik imaluunniit allakkanik timmisartukkut angallassinermut atatillugu, suliffeqarfik nassiussanik allakkanillu isumannaallisaanermi misissuinernik suliaqartussatut Trafikstyrelsiminngaaniit akuerineqarsinnaavoq, aamma nioqqutissanik pigisanillu angallassinissamut tuniniaasitut isumannaallisaanikkut akuerisaasutut toqqarneqassalluni.

*Imm. 2*. Nioqqutissanik pigisanillu angallassinissamut tuniniaasitut isumannaallisaanikkut akuerisaasoq isumannaallisaanermut pilersaarummik suliaqassaaq.

*Imm. 3*. Kalaallit Nunaanni inuinnaat silaannakkut angallanneqarnerannut isumannaallisaanermut programmi § 3-mi taaneqartoq malillugu isumannaallisaanermut pilersaarutip imaa aalajangersarneqassaaq.

*Imm. 4.* Isumannaallisaanermut pilersaarut tassungalu allannguutit Trafikstyrelsimit akuerineqassaaq.

*Imm. 5.* Nioqqutissanik pigisanillu angallassinissamut tuniniaasitut isumannaallisaanikkut akuerisaasutut akuersissuteqarnissamut aalajangersakkat erseqqinnerusut Kalaallit Nunaanni inuinnaat silaannakkut angallanneqarnerannut isumannaallisaanermut programmi § 3-mi taaneqartumi takuneqarsinnaapput.

Kapitali 12

*Nioqqutissanik pisariaqartitanillu allanik pisiortorfiit isumannaallisaanikkut akuerisaasut*

**§ 31.** Timmisartornissamut nioqqutissanik pisariaqartitanillu allanik isumannaallisaanermi misissuinernik suliaqartussatut, suliffeqarfik Trafikstyrelsimit akuerineqarsinnaavoq, aamma timmisartornissamut pisiortorfittut isumannaallisaanikkut akuerisaasutut toqqarneqassalluni. *Imm. 2.* Timmisartornissamut nioqqutissanik pisariaqartitanillu allanik pisiortorfik isumannaallisaanikkut akuerisaasoq, isumannaallisaanermut pilersaarummik suliaqassaaq.

*Imm. 3*. Kalaallit Nunaanni inuinnaat silaannakkut angallanneqarnerannut isumannaallisaanermut programmi § 3-mi taaneqartoq malillugu isumannaallisaanermut pilersaarutip imaa aalajangersarneqassaaq.

*Imm. 4.* Isumannaallisaanermut pilersaarut tassungalu allannguutit Trafikstyrelsimit akuerineqassaaq.

*Imm. 5*. Timmisartornissamut nioqqutissanik pisariaqartitanillu allanik pisiortorfittut isumannaallisaanikkut akuerisaasutut akuersissuteqarnissamut aalajangersakkat erseqqinnerusut Kalaallit Nunaanni inuinnaat silaannakkut angallanneqarnerannut isumannaallisaanermut programmi § 3-mi taaneqartumi takuneqarsinnaapput.

Kapitali 13

*Mittarfinnut nassiussanik pisiortorfiit isumannaallisaanikkut akuerisaasut*

**§ 32.** Mittarfinnut nassiussanik isumannaallisaanermi misissuinernik suliaqartussatut, suliffeqarfik Trafikstyrelsimit akuerineqarsinnaavoq, aamma nassiussanik pisiortorfittut isumannaallisaanikkut akuerisaasutut toqqarneqassalluni.

*Imm. 2.* Nassiussanik pisiortorfik isumannaallisaanikkut akuerisaasoq, isumannaallisaanermut pilersaarummik suliaqassaaq.

*Imm. 3*. Kalaallit Nunaanni inuinnaat silaannakkut angallanneqarnerannut isumannaallisaanermut programmi § 3-mi taaneqartoq malillugu isumannaallisaanermut pilersaarutip imaa aalajangersarneqassaaq.

*Imm. 4.* Isumannaallisaanermut pilersaarut tassungalu allannguutit Trafikstyrelsimit akuerineqassaaq.

*Imm. 5*. Mittarfinnut nassiussanik pisiortorfittut isumannaallisaanikkut akuerisaasutut akuersissuteqarnissamut aalajangersakkat erseqqinnerusut Kalaallit Nunaanni inuinnaat silaannakkut angallanneqarnerannut isumannaallisaanermut programmi § 3-mi taaneqartumi takuneqarsinnaapput.

Kapitali 14

*Sulisut ilinniartinneqarnissaannut il.il. piumasaqaatit*

**§ 33.** §§ 14-imiit 16 ilanngullugu aamma § 19 malillugit isumannaallisaanermi misissuinerit, inunnit Kalaallit Nunaanni Politiinit § 35-imi aalajangersakkat malillugit akuerineqarsimasunit, aamma ilinniartitaaneq naammassineqarsimasoq tunngavigalugu piginnaasassanik Kalaallit Nunaanni inuinnaat silaannakkut angallanneqarnerannut isumannaallisaanermut programmimi § 3-mi taaneqartunik piginnaasaqalersimasumit taamaallaat ingerlanneqarsinnaapput.

*Imm. 2.* Inuit allat, imm. 1-imi taaneqartunit allaanerusumik isumannaallisaanermi misissuisut imaluunniit akisussaasuusut, kiisalu inuit, airside-imut aamma sumiiffinnut isumannaallisaanikkut illersugaasunut isersinnaasut, isumannaatsuunissaq pillugu ilisimasaqarnissamut sungiusarneq pikkorissarfigissavaat.

*Imm. 3.* Ilinniartitaaneq sungiusarnerlu Kalaallit Nunaanni inuinnaat silaannakkut angallanneqarnerannut isumannaallisaanermut programmimi

§ 3-mi taaneqartut aalajangersakkat malillugit naammassineqassapput.

**§ 34.** §§ 29-imiit 30 ilanngullugu malillugit isumannaallisaanermi misissuinerit, inunnit Kalaallit Nunaanni Politiinit § 35-imi aalajangersakkat malillugit akuerineqarsimasunit, aamma ilinniartitaaneq naammassineqarsimasoq tunngavigalugu piginnaasassanik Kalaallit Nunaanni inuinnaat silaannakkut angallanneqarnerannut

isumannaallisaanermut programmimi § 3-mi taaneqartunik piginnaasaqalersimasumit taamaallaat ingerlanneqarsinnaapput.

Kapitali 15

*Tunuliaqutaasunik misissuinerit*

**§ 35.** Inuit allat ilaasuunngitsut, ingiallorteqaratik sumiiffinnut isumannaallisakkanut isersinnaasut, naammaginartumik inernilimmik tunuliaqutaannik misissuiffigineqassapput.

*Imm. 2.* Tunuliaqutaasunik misissuineq minnerpaamik

1. uppernarsaatit tunngavigalugit inuup kinaassusaa aalajangissavaa,
2. minnerpaamik ukiuni kingullerni tallimani sulisimaneq ilinniarsimanerlu unitsitsisoqarsimappallu unitsitsinerit misissuinermi ilaatinneqassapput aamma
3. ukiuni kingullerni tallimani nunani tamani najugaqarfigineqarsimasuni pinerluttut taakkulu pinerluutaat pillugit qitiusumik nalunaarsuiffiit misissuinermi ilaatinneqassapput.

*Imm. 3*. Tunuliaqutaasunik misissuineq akuersissummik peqartumit imaluunniit silaannakkut angallassinermi immikkoortortamit akisussaasuusumit Kalaallit Nunaanni Politiit suleqatigalugit naammassineqassaaq, ukiullu tallimakkaarlugit uteqqinneqartassalluni. *Imm. 4.* Tunuliaqutaasunik misissuinerit naammassineqartut pillugit aalajangersakkat erseqqinnerusut Kalaallit Nunaanni inuinnaat silaannakkut angallanneqarnerannut isumannaallisaanermut programmimi

§ 3-mi taaneqartumi aalajangersarneqassapput.

Kapitali 16

**§ 36.** Inuit, silaannakkut angallassinermi isumannaallisaaneq (security) pillugu paasissutissanik isertussanik takunnissinnaasussat, isertuussinermi gradimi “ALLANUT OQAATIGEQQUNNGISAQ”-mi paasissutissanik isertuussaasunik suliarinninnissinnaanissaminnut isumannaallisaanikkut akuerineqassapput.

*Imm. 2.* Isumannaallisaanikkut akuersissut pillugit qinnuteqaatit Kalaallit Nunaanni Namminersorlutik Oqartussat suliarissavaat aalajangiiffigissallugillu aamma isumannaallisaanikkut akuersissut atulersissallugu.

Kapitali 17

*Nalunaarusiornerit*

**§ 37.** Timmisartumik tigusarinninnerit, timmisartumut, mittarfimmut- imaluunniit mittarfiup illuutaanut aserorteriniarluni iliuuseqarnerit kiisalu taamaaliorniarluni misiliinerit imaluunniit tamanna pillugu qunusaaruteqarnerit pillugit nalunaarutiginninnerit, akuersissummik peqartumit imaluunniit timmisartortitseqatigiinnit Trafikstyrelsimut nassiunneqassapput.

Kapitali 18

*Akuersissuteqarneq nakkutilliinerlu il.il.*

**§ 38.** Teknikkikkut atortut, inuit, nassatat, nassiussat aamma nioqqutissat pisariaqartinneqartullu allat misissuiffigineqarnerannut atorneqartut pillugit akuersissuteqarnissaq aamma taakku atorneqarnissaat pillugit piumasaqaatit erseqqinnerusut, Kalaallit Nunaanni inuinnaat silaannakkut angallanneqarnerannut isumannaallisaanermut programmimi

§ 3-mi taaneqartumi Trafikstyrelsip aalajangersassavai.

**§ 39.** Nalunaarummi matumani aalajangersakkat malinneqarnerat Trafikstyrelsip nakkutilliivigissavai.

Kapitali 19

*Utertitsinerit il.il.*

**§ 40.** Silaannakkut angallanneq pillugu inatsimmi § 60, imm. 3 malillugu, nalunaarummi matumani aalajangersakkanik, imaluunniit mittarfiup isumannaallisaanermut pilersaarutaanik pingaarutilimmik qaangiinnaasoqartillugu, Trafikstyrelsip mittarfiup akuersissutaa utertissinnaavaa.

*Imm. 2.* Isumannaallisaanermut pilersaarutip pingaarutilimmik qaangiinnarneqarnerani, kiisalu isumannaallisaanermut pilersaarummut piumasaqaatit eqqortinneqarsinnaajunnaarpata, isumannaallisaanermut pilersaarummut akuersissut kapitali 4, 5, 8, 11, 12 imaluunniit 13 malillugit atulersinneqartoq utertinneqassaaq.

Kapitali 20

*Naammagittaalliorsinnaaneq*

**§ 41.** Trafikstyrelsip suliassai piginnaatitaaneralu, naammagittaalliorsinnaaneq aamma Trafikstyrelsip najoqqutassiaasa ilaasa nalunaarutigineqarnissaat pillugit nalunaarut malillugu, nalunaarut manna malillugu aalajangiinerit Trafikstyrelsimit aalajangerneqartut angallannermut ministerimut imaluunniit allaffissornikkut oqartussamut allamut saqqummiunneqarsinnaanngillat.

*Imm. 2.* Inuit, §§ 14-imiit 16 ilanngullugu aamma §§ 28-imiit 29 ilanngullugu malillugit isumannaallisaanermi misissuinermik suliaqartut pillugit, § 32, imm. 1 malillugu akuersissuteqarnissaq pillugu aalajangiinerit Kalaallit Nunaanni Politiinit aalajangiiffigineqartut, Naalagaaffiup Politiivinut naammagittaalliuutigineqarsinnaapput.

Kapitali 21

*Pillaatit*

**§ 42.** § 4-imik, § 6-imik, §§ 7-imiit 10 ilanngullugu, §§ 13-imiit 16 ilanngullugu aamma §§ 19-imiit 34 ilanngullugu unioqqutitsinerit akiliisitsissummik pineqaatissiissutigineqassapput.

*Imm. 2.* § 7 malillugu peqqussummik malinninnissamik ilaginnaaneq akiliisitsissummik pineqaatissiissutigineqassaaq.

**§ 43.** Ingerlatseqatigiiffiit il.il (inatsisitigut pisinnaatitaasut pisussaatitaasullu) pinerluttulerinermi inatsimmi kapitali 5-imi malittarisassat malillugit pinerluttulerineq pillugu inatsiseqartitsinikkut akisussaatinneqarlutik pineqaatissinneqarsinnaapput.

Kapitali 22

*Atuutilersinneqarnera*

**§ 44.** Nalunaarut ulloq 1. xx 2023 atuutilissaaq.

*Imm. 2.* Kalaallit Nunaanni silaannakkut angallannermi isumanaatsuunissamut (security) pinerluttuliornerit pitsaaliorneqarnissaat pillugit nalunaarut nr. 1363, 10. december 2019-imeersoq atorunnaarsinneqassaaq.

# Ilanngussaq 1

**Sumiiffinni isumannaallisakkani aamma timmisartut iluanni pigisat tigussaasut inerteqqutaasut pillugit allattuiffik**

Ilaasut sumiiffinni isumannaallisakkani aamma timmisartup iluani pigisanik tigussaasunik tulliuttunik nassaqqusaanngillat:

* 1. aallaasit aamma savequtip atortui allat, aqerlup iginneqarneratigut ilungersunartumik inummik ajoqusiinissamut atorneqarsinnaasut imaluunniit atorneqarsinnaasutut isikkoqartut, matumani:
     + aallaasit suugaluartulluunniit, assersuutigalugu illuinnarsuutit, qoorortuut aamma timmiarsiutit
     + illuinnarsiutit pinnguaataasut, aallaasit assilillugit sanaqqitat aamma ilaarsinerit, sakkunut assingusut
     + aallaasip atortui, qinngutit umerutaasut minillugit
     + silaannaq ussisillugu naqitaq- aamma CO2-mik aallaasit, assersuutigalugu illuinnarsuutit silaannaq ussisillugu naqitaq CO2-luunniit atorlugu aqerlumik igitsisinnaasut, pellet guns-it, qoorortuut silaannaq ussisillugu naqitaq CO2-luunniit atorlugu aqerlumik igitsisinnaasut aamma aallaasit, ammaloqisaanik sisaasunik igitsisartut
     + illuinnarsuutit kalerrisaarutit aamma illuinnarsuutit aallartitsinermut atorneqartartut
     + pisissit, aallaaseqqat aamma qarsut
     + aallaasit, unaanik naalikkanillu igitsisartut
     + ilusaatit aamma iluut tasisartulik
  2. elektrochok-ertitsiniarnermut sakkut — eqqugaasup ilisimajunnaarsinneqarnissaa imaluunniit nukillaartinneqarnissaa immikkut siunertaralugu atortut sananeqartut, matumani:
     + elektrochok-ertitsiniarnermut sakkut, assersuutigalugu illuinnarsuutit elektrochok-ertitsissutit, illuinnarsuutit sarfaq atorlugu ilisimajunnaarsitsisartut aamma anaatat elektrochok- ertitsiniarnermut atorneqartartut
     + uumasut nukillaartinneqarnissaannut aamma toqunneqarnissaannut sakkut
     + akoorutissat, gassit aamma serpalittaatit nukillaartitsisinnaasut imaluunniit ilisimajunnaartitsisinnaasut, assersuutigalugu mace-it, peberspray-it, capsicumspray-it, gassit qulliliornartut aamma uumasut anusinngortinniarlugit serpalittaatit
  3. pigisat tigussaasut inngigissut aamma ipissut , inunnut ilungersunartumik ajoqusiinissamut atorneqarsinnaasut. matumani:
     + pigisat tigussaasut, ikussisinnaanngorlugit sanaat, assersuutigalugu ulimaatit angisuut mikisullu aamma neqinut ulimaatit
     + sikumut ulimaatit aamma sikumut puttut
     + unngiaatip savissai
     + aliikkutaralugu samminninnermut saviit
     + saviit 6 cm-it sinnerlugit takitigisunik savissartallit
     + qiuutit qitiannit uuttorlugu 6 cm-it sinnerlugit takitigisut
     + unammilluni timersuutinut atortut ipittunik inngillit imaluunniit sinillit
     + panat
  4. sakkut, inummik ilungersunartumik ajoqusiinissamut atorneqarsinnaasut imaluunniit timmisartumik isumannaallisaanermut qunusaarutaasinnaasut, matumani:
     + kuupiit
     + qillerutit qillerutillu ilaa saarlersaasoq, matumani qillerutit bateriitortut
     + sakkut 6 cm-i sinnerlugu savissartallit sakkutut atorneqarsinnaasut, assersuutigalugu qinneriaatit aamma qussaatat
     + pilattuutit, matumani pilattuutit bateriitortut
     + kissaassutit
     + kikiassuarnut illuinnarsuutit aamma kikiannut illuinnarsuutit
  5. sakkussat ammalorsakkat inngeqanngitsut, pigisat tigussaatsut — unataanermi atorneqarnerminni inummut ilungersunartumik ajoqusiisinnaasut, matumani:
* baseball-ernermi aamma softballernermi anaalerutit
* anaalerutit aamma anaatat, assersuutigalugu totenschlægere-t, anaatat aamma politiit anaataat
* unammilluni timersuutinut atortut
  1. atortussiat atortullu qaartuujasut ikuallassinnaasullu, ilungersunartumik inummik ajoqusiinissamut atorneqarsinnaasut imaluunniit atorneqarsinnaasutut isikkoqartut imaluunniit timmisartumik isumannaallisaanermut qunusaarutaasinnaasut, matumani:
* pequtissat
* seqqortaatit
* qaatitsissutit aamma kukuttaatit/qaartitsinissamut- aamma ikitsinissamut allunaasat/qaartartup qaartinneqarnissaanut ikitsissutit
* pigisat tigussaasut qaartuujasutut assilillugit sananeqartut imaluunniit ilaarneqartut
* qaartartut, qaartartut igeriuttakkat aamma qaartartut sakkutuut atortagaat
* qummoroortaatit aamma nioqqutissiat allat kemiimut tunngasut imminnut sunniivigeqatigiinnerminni qaamanermik- pujormik imaluunniit seqqornernik pilersitsisartut
* qaartartut pujuuliortut aamma imassat pujuliortut
* qaartiterutit, paassat aamma qaartartut nerumittut

# Ilanngussaq 3

**Nassatani allatsissimasuni pigisat tigussaasut inerteqqutaasut pillugit allattuiffik**

Pigisat tigussaasut tulliuttut ilaasut nassataminni allatsissimasuni nassassanngilaat:

Atortussiat atortullu qaartuujasut ikuallassinnaasullu, ilungersunartumik inummik ajoqusiinissamut atorneqarsinnaasut imaluunniit atorneqarsinnaasutut isikkoqartut imaluunniit timmisartumik isumannaallisaanermut qunusaarutaasinnaasut, matumani:

* pequtissat
* seqqortaatit
* qaatitsissutit aamma kukuttaatit/qaartitsinissamut- aamma ikitsinissamut allunaasat/qaartartup qaartinneqarnissaanut ikitsissutit
* qaartartut, qaartartut igeriuttakkat aamma qaartartut sakkutuut atortagaat
* qummoroortaatit aamma nioqqutissiat allat kemiimut tunngasut imminnut sunniivigeqatigiinnerminni qaamanermik- pujormik imaluunniit seqqornernik pilersitsisartut
* qaartartut pujuuliortut aamma imassat pujuliortut

– qaartiterutit, paassat aamma qaartartut

# Ilanngussaq 3

**Sumiiffinni isumannaallisakkani aamma timmisartut iluini pigisat tigussaasut inerteqqutaasut pillugit allattuiffik**

Inuit allat ilaasuunngitsut sumiiffinnut isumannaallisakkanut imaluunniit timmisartut iluinut pigisat tigussaasut tulliuttuni taaneqartut nassassanngilaat:

1. aallaasit aamma savequtip atortui allat, aqerlup iginneqarneratigut ilungersunartumik inummik ajoqusiinissamut atorneqarsinnaasut imaluunniit atorneqarsinnaasutut isikkoqartut, matumani:
   * aallaasit suugaluartulluunniit, assersuutigalugu illuinnarsuutit, qoorortuut aamma timmiarsiutit
   * illuinnarsiutit pinnguaataasut, aallaasit assilillugit sanaqqitat aamma ilaarsinerit, sakkunut assingusut
   * aallaasip atortui, qinngutit umerutaasut minillugit
   * silaannaq ussisillugu naqitaq- aamma CO2-mik aallaasit, assersuutigalugu illuinnarsuutit silaannaq ussisillugu naqitaq CO2-luunniit atorlugu aqerlumik igitsisinnaasut, pellet guns-it, qoorortuut silaannaq ussisillugu naqitaq CO2-luunniit atorlugu aqerlumik igitsisinnaasut aamma aallaasit, ammaloqisaanik sisaasunik igitsisartut
   * illuinnarsuutit kalerrisaarutit aamma illuinnarsuutit aallartitsinermut atorneqartartut
   * pisissit, aallaaserat aamma qarsut
   * aallaasit, unaanik naalikkanillu igitsisartut
   * ilusaatit aamma iluut tasisartulik
2. elektrochok-ertitsiniarnermut sakkut — eqqugaasup ilisimajunnaarsinneqarnissaa imaluunniit nukillaartinneqarnissaa immikkut siunertaralugu atortut sananeqartut, matumani:
   * elektrochok-ertitsiniarnermut sakkut, assersuutigalugu illuinnarsuutit elektrochok-ertitsissutit, illuinnarsuutit sarfaq

atorlugu ilisimajunnaarsitsisartut aamma anaatat elektrochok- ertitsiniarnermut atorneqartartut

* + uumasut nukillaartinneqarnissaannut aamma toqunneqarnissaannut sakkut
  + akoorutissat, gassit aamma serpalittaatit nukillaartitsisinnaasut imaluunniit ilisimajunnaartitsisinnaasut, assersuutigalugu mace-it, peberspray-it, capsicumspray-it, gassit qulliliornartut aamma uumasut anusinngortinniarlugit serpalittaatit

1. atortussiat atortullu qaartuujasut ikuallassinnaasullu, ilungersunartumik inummik ajoqusiinissamut atorneqarsinnaasut imaluunniit atorneqarsinnaasutut isikkoqartut imaluunniit timmisartumik isumannaallisaanermut qunusaarutaasinnaasut, matumani:

* pequtissat
* seqqortaatit
* qaatitsissutit aamma kukuttaatit/qaartitsinissamut- aamma ikitsinissamut allunaasat/qaartartup qaartinneqarnissaanut ikitsissutit
* pigisat tigussaasut qaartuujasutut assilillugit sananeqartut imaluunniit ilaarneqartut
* qaartartut, qaartartut igeriuttakkat aamma qaartartut sakkutuut atortagaat
* qummoroortaatit aamma nioqqutissiat allat kemiimut tunngasut imminnut sunniivigeqatigiinnerminni qaamanermik- pujormik imaluunniit seqqornernik pilersitsisartut, qaartartut pujuuliortut aamma imassat pujuliortut
* qaartiterutit, paassat aamma qaartartut nerumittut

1. pigisaq tigussaasoq suugaluartorluunniit, inummik ilungersunartumik ajoqusiinissamut atorneqarsinnaasoq, aamma sumiiffinni illersugaasuni nalinginnaasumik atorneqarneq ajortoq, assersuutigalugu unammilluni timersuutinut atortut, panat il. il.